قطر ایله دیپلوماتیک علاقه‌لرینی کسن اؤلکه‌لر آراسینا موریتانیا دا قاتیلدی.
موریتانیا رسمی خبر آژانسیندا(AMI) یئر آلان خبرده، قطرین موجود سیاستینی داوام ائتدیرمکده ایصرار ائتمه‌سی سببیله دیپلوماتیک علاقه‌لرین کسیلدیگی ایفاده ائدیلدی.
خاریجی ایشلر ناظیرلیگی طرفین‌دن ائدیلن آچیقلامادا، موریتانیا ایسلام جمهوریتی‌نین هر زامان عرب ماراق‌لارینی ساوونما موضوعسوندا گوجلو بیر دوروش سرگیلدیگی وورغولانیب.
آچیقلامادا آیریجا، قطرین، عرب‌لرین اورتاق پرینسیپ‌لرینه قارشی گلدیگی، عرب اؤلکه‌لرینده قاریشیق‌لیق و ناراحات‌لیغی یایماغا چالیشدیغی و اینسانی بحران‌لارین یارانماسینا سبب اولدوغو ادعا ائدیلدی.
سعودی عربیستانی، میصر، بحرین، بیرلشیک عرب امیرلیک‌لری، یمن، لیبی و مالدیو آدا‌لاری، اوّلکی گون، قطر ایله بوتون دیپلوماتیک علاقه‌لرینی کسه‌رک، بو اؤلکه ایله دنیز و هاوا مرزلرینی باغلامیشدی.
قطرلی دیپلومات‌لارا اؤلکه‌نی ترک ائتمک اوچون 48 ساعت، قطر وطنداش‌لارینا 14 گون مدت وئریلمیش، قطرین، سعودی عربیستانی لیدرلیگینده یمن‌ده حوثی‌لره قارشی یارادیلان اولوسلار آراسی کوالیسیونداکی رولونون سونا چاتدیغی بیلدیریلمیشدی.
بو آرادا اوردون، قطر ایله دیپلوماتیک علاقه‌لری‌نین سویه‌سینی آزالدما و الجزیره تلویزیونون یئرلی اوفی‌سینی باغلاما قراری آلدی.
مراکش کرال هاوا یول‌لاری دا، قطر ایله دیپلوماتیک علاقه‌لرینی کسن اؤلکه‌لره دوحه آختارمالی سفرلرینی دایاندیردی.
